คลังย้ำปี’58สลากต้องถูกลง
รมช.คลังจี้สำนักงานสลากฯ เร่งแก้ไขปัญหาสลากเกินราคา
29 ต.ค. 2565

รมช.คลังจี้สำนักงานสลากฯ เร่งแก้ไขปัญหาสลากเกินราคา
นายวิสุทธิ์ ศรีสุพรรณ รมช.คลัง ในฐานะกำกับดูแลสำนักงานสลากกินแบ่งรัฐบาล เปิดเผยภายหลังการประชุมคณะกรรมการสลากฯ เพื่อหารือแก้ไขพระราชบัญญัติสำนักงานสลากกินแบ่งรัฐบาล พ.ศ. 2517 เมื่อวันที่ 24 ธ.ค. ว่าในปี 2558 ต้องการให้สำนักงานสลากฯ เร่งแก้ปัญหาสลากเกินราคา ไม่ให้แพงจนเกินไปและไม่ขัดต่อกฎหมาย
ปัจจุบันสัดส่วนสลากที่จำหน่ายในแต่ละงวดอยู่ที่ 74 ล้านฉบับ แบ่งเป็นสลากกินแบ่งรัฐบาล 52 ล้านฉบับ และสลากการกุศลอีก 22 ล้านฉบับ มีมูลค่ารวมทั้งสิ้น 8 หมื่นล้านบาท/ปี ถือเป็นตลาดที่ใหญ่ เพราะมีบุคคลเข้าไปเกี่ยวข้องจำนวนมาก ซึ่งหากสำนักงานสลากฯ สามารถแก้ไขปัญหาดังกล่าวได้ ก็จะส่งผลดีและให้เกิดความเป็นธรรม เพื่อประโยชน์ต่อประชาชนที่เป็นผู้บริโภค
อย่างไรก็ตาม รมช.คลัง ยังไม่ขอออกความคิดเห็นเรื่องการแก้ไข พ.ร.บ.สลากฯ เนื่องจากเรื่องยังอยู่ในกระบวนการพิจารณาซึ่งยังไม่มีข้อสรุปและความชัดเจน แต่การแก้ไขปัญหาการขายสลากนั้น ต้องดำเนินการความคู่กับการแก้ไขกฎหมาย โดยการออกผลิตภัณฑ์ใหม่ เช่น การออกสลาก 2 ตัว 3 ตัว ด้วยเครื่องอัตโนมัติ  (หวยออนไลน์) และการออกหวยบนดินถือเป็นปัจจัยหนึ่งที่อาจจะต้องดำเนินการ เพื่อให้ประชาชนมีทางเลือกเพิ่มขึ้นและต้องได้รับประโยชน์
ขณะที่การปรับลดสัดส่วนการนำส่งเงินเข้ารัฐของสำนักงานสลากฯ ซึ่งปัจจุบันแบ่งเป็นเงินรางวัล 60% การนำส่งรายได้เข้ารัฐ 28% และบริหารจัดการและเป็นส่วนลดให้ผู้ค้าสลาก 12% นั้น ในสัดส่วนของการนำส่งรายได้เข้ารัฐ 28% สามารถปรับลดลงได้อีกหากสามารถแก้ไขปัญหาการขายสลากเกินราคาได้แน่นอน โดยส่วนตัวมองว่าการปรับลดสัดส่วนดังกล่าวไม่ได้ส่งผลกระทบหรือสร้างปัญหาให้กับภาครัฐมากนัก
“ที่ผ่านมาจากการหารือร่วมกับ นายสมชัย สัจจพงษ์ อธิบดีกรมศุลกากร ในฐานะประธานคณะกรรมการสลากฯ กรรมการได้มอบนโยบายการดำเนินงานแล้ว ยอมรับว่าการแก้ไขปัญหาสลากไม่ให้ขายเกินราคานั้นไม่ใช่เรื่องง่าย เพราะต้องรอการแก้ไขกฎหมายให้มีความชัดเจนก่อน แต่หากแนวทางใดแก้ปัญหาได้ กระทรวงการคลังก็พร้อมสนับสนุนแนวทางการตัดสินใจ” นายวิสุทธิ์ กล่าว